**РЕГУЛАТИВА ЗА СПРОВЕДУВАЊЕ (ЕУ) 2021/1963 НА КОМИСИЈАТА**

**од 8 ноември 2021 година**

**за изменување и дополнување на Регулативата (ЕУ) бр. 1321/2014 во однос на системите за управување со безбедноста кај организациите за одржување и исправка на таа регулатива**

**(Текст со важност за ЕЕО)**

ЕВРОПСКАТА КОМИСИЈА,

имајќи го предвид Договорот за функционирањето на Европската Унија,

имајќи ја предвид Регулативата (ЕУ) 2018/1139 на Европскиот парламент и на Советот од 4 јули 2018 година за заеднички правила во областа на цивилното воздухопловство и за основање на Агенција на Европската Унија за безбедност во воздухопловството и за изменување и дополнување на регулативите (ЕЗ) бр. 2111/2005, (ЕЗ) бр. 1008/2008, (ЕУ) бр. 996/2010, (ЕУ) бр. 376/2014 и директивите 2014/30/ЕУ и 2014/53/ЕУ на Европскиот парламент и на Советот, и за укинување на регулативите (ЕЗ) бр. 552/2004 и (ЕЗ) бр. 216/2008 на Европскиот парламент и на Советот и Регулативата (ЕЕЗ) бр. 3922/91([[1]](#footnote-1)) на Советот и особено член 17(1), точка (е), член 62(14) и (15) и член 72(5) од истата,

Со оглед на тоа што:

1. Регулативата (ЕУ) бр. 1321/2014 ([[2]](#footnote-2)) на Комисијата ги утврдува барањата за континуирана пловидбеност на воздухопловите, вклучувајќи ги и барањата за организациите за одржување.
2. Во согласност со точка 3.1(б) од Анекс II кон Регулативата (ЕУ) 2018/1139, одобрените организации за одржување мора, како што е соодветно за видот на извршената активност и големината на организацијата, да воспостават и одржуваат систем за управување за да се гарантира усогласеноста со суштинските барања наведени во тој анекс, за управување со безбедносните ризици и за да се стремат кон постојано подобрување на тој систем.
3. Во согласност со Анекс 19 кон Конвенцијата за меѓународното цивилно воздухопловство, потпишана во Чикаго на 7 декември 1944 година („Чикашката конвенција“), надлежните органи треба да бараат одобрените организации за одржување кои им обезбедуваат услуги на операторите на авиони или хеликоптери вклучени во меѓународниот комерцијален воздушен сообраќај да воспостават систем за управување со безбедноста.
4. Поради тоа е потребно да се воспостави систем за управување за сите организации за одржување опфатени со опсегот на Анекс II кон Регулативата (ЕУ) бр. 1321/2014 („Дел-145 организации за одржување“) со цел усогласување со меѓународните стандарди и препорачаните практики на Меѓународната организација за цивилно воздухопловство („ICAO“) утврдени во Анекс 19 кон Чикашката конвенција.
5. Од сите организации за одржување од Дел - 145 се бара да воспостават систем за пријавување на настани. Според тоа, одредбите од Анекс II кон Регулатива (ЕУ) бр. 1321/2014 треба да се изменат и дополнат за да се обезбеди дека системот за пријавување на настани е воспоставен како дел од системот за управување на организацијата и дека барањата се усогласени со оние од Регулативата (ЕУ) бр. 376/2014 на Европскиот парламент и Советот([[3]](#footnote-3)).
6. Со цел да се земат предвид организациите за одржување од Дел-145 што се исто така одобрени и како Дел-CAMO организации, соодветно е да се усогласат општите одредби како и барањата за надлежните органи утврдени во Анекс II (Дел-145) кон Регулативата (ЕУ) бр. 1321/2014 со одредбите и барањата утврдени во Анекс Vc (Дел-CAMO) од таа регулатива.
7. Потребно е да постои доволно долг преоден период за да им се овозможи на организациите за одржување да се прилагодат на новите правила и процедури воведени со оваа регулатива.
8. Регулатива (ЕУ) бр. 1178/2011([[4]](#footnote-4)) на Комисијата не содржи одредби за издавање на дозволи на механичар-летач. Поради тоа, точките 145.А.30(ѕ)(3) и (4) од Анекс II кон Регулатива (ЕУ) бр. 1321/2014 треба да се изменат за да се избрише упатувањето на дозволите за механичар - летач. Меѓутоа, постоечките овластувања за уверение за одржување со ограничување издадени на тие механичари – летачи врз основа на одредбите треба да останат во важност сѐ додека не истечат или трајно не се повлечат. Поради тоа, членот 5 треба соодветно да се измени и дополни.
9. Затоа Регулативата (ЕУ) бр. 1321/2014 треба да се измени и дополни.
10. Точката М.А.403(б) од Анекс I (Дел-М) кон Регулативата (ЕУ) бр. 1321/2014 и Додатокот VII кон Анекс I (Дел-M) кон таа регулатива содржи упатувања кон различни елементи од точката М.А.801. Со оглед на тоа што точката М.А.801 беше заменета со Регулативата за спроведување (ЕУ) 2019/1383([[5]](#footnote-5)) на Комисијата, точката М.А.403(б) и Додатокот VII треба соодветно да се изменат и дополнат.
11. Точка М.А.904 од Анекс I (Дел-М) кон Регулативата (ЕУ) бр. 1321/2014 беше изменета со Регулативата за спроведување (ЕУ) 2019/1383 со цел одредбите за увозот да се прошират и на воздухоплови кои доаѓаат од регулаторен систем каде Регулативата (ЕУ) 2018/1139 не се применува. Истата измена треба да се направи и на точката ML.А.906 од Анекс Vb (Дел-ML) кон Регулативата (ЕУ) бр. 1321/2014, со цел да се усогласи опсегот на примена на одредбите за увоз од Анекс Vb (Дел-ML) со опфатот на примената од Анекс I (Дел-М). Затоа Регулативата (ЕУ) бр. 1321/2014 треба да се измени и дополни.
12. Точка М.А.502(в) од Анекс I (Дел-М) кон Регулативата (ЕУ) бр. 1321/2014 се однесува на организациите со овластување од категорија Б. Со оглед на тоа што нема организации со овластување од категорија Б во Анекс Vd (Дел-CAO), точката М.А.502(в) треба да се однесува на „организација за одржување на моторот“. Затоа, точката M.A.502 (в) од Анекс I (Дел-М) кон Регулативата (ЕУ) бр. 1321/2014 треба да се исправи.
13. Мерките предвидени во оваа регулатива се во согласност со Мислењето 4/2020([[6]](#footnote-6))на Агенција на Европската Унија за безбедност во воздухопловството издадени во согласност со член 75(2), точката (б) и член 76(1) од Регулативата (ЕУ) бр. 2018/1139.
14. Мерките предвидени со оваа регулатива се во согласност со мислењето на Комитетот наведено во член 127(1) од Регулативата (ЕУ) бр. 2018/1139.

ЈА ДОНЕСЕ ОВАА РЕГУЛАТИВА:

*Член 1*

Регулативата (ЕУ) бр. 1321/2014 се изменува и дополнува како што следува:

1. во член 4 се додава следниов став 7:

„7. По пат на отстапување од точките (1) и (2) од точката 145.B.350 (г) од Анекс II (Дел-145), организацијата за одржување која поседува важечко уверение за одобрување издадено во согласност со Анекс II (Дел-145) може, до 2 декември 2024 година, да ги одстрани сите наоди на неусогласеност поврзани со барањата од Анекс II воведени со Регулативата (ЕУ) 2021/1963 на Комисијата (\*).

Доколку по 2 декември 2024 година организацијата не ги затвори овие наоди, уверението за одржување се повлекува, ограничува или привремено се отповикува, целосно или делумно.

----------

(\*) Сл. весник. L 400, 12.11.2021 година, стр. 18.) “;

1. во член 5 се додава следниов став 7:

„ 7. Ограничените овластувања на персоналот што издава уверенија издадени на носителите на дозволи за механичари – летачи во согласност со точка 145.A.30(ѕ) (3) или (4) од Анекс II (Дел-145) пред 2 декември 2022 година остануваат валидни се додека не истечат или се додека не бидат повлечени од организацијата за одржување.“;

1. Анексот I (Дел-М) се менува и дополнува во согласност со Анекс I кон оваа регулатива.
2. Анексот II (Дел-145) се менува и дополнува во согласност со Анекс II кон оваа регулатива.
3. Анексот Vb (Дел-ML) се менува и дополнува во согласност со Анекс III кон оваа регулатива.

*Член 2*

Анекс I (Дел-М) кон Регулативата (ЕУ) бр. 1321/2014 се коригира во согласност со Анекс IV од оваа регулатива.

*Член 3*

Оваа регулатива влегува во сила на дваесеттиот ден од денот на нејзиното објавување *во Службен весник на Европската Унија*.

Се применува од 2 декември 2022 година.

Меѓутоа, следниве одредби се применуваат од 2 декември 2021 година:

(а) Член 2;

(б) Анекс I, точките (2) и (4);

(в) Анекс III.

Оваа регулатива е целосно обврзувачка и директно применлива во сите земји–членки.

Брисел, 8 ноември 2021 година.

 *За Комисијата*

 *Претседател*

 Урсула ФОН ДЕР ЛАЈЕН

\_\_\_\_\_\_\_\_\_\_\_

*АНЕКС I*

Анекс I (Дел – М) се изменува и дополнува како што следува:

1. во таблетата на содржината, насловот на Додаток IV се заменува со следново:

„Додаток IV — Систем на класи и овластувања за условите на одобрување на организации за одржување наведени во Анекс I (Дел-М), Поддел F“;

1. во точката М.А.403, точката (б) се заменува со следново:

„(б) Само персоналот за издавање уверенија наведен во точка М.А.801(б)1 или во Поддел F од овој анекс или во Анекс II (Дел-145) или во Анекс Vd (Дел-CAO) или лицето овластено во согласност со точката М.А.801(в) од овој анекс можат да одлучат, користејќи ги податоците за одржување наведени во точката М.А.401 од овој анекс, дали дефектот на еден воздухоплов сериозно ја доведува во опасност безбедноста на летот и затоа да одлучи кога и која активност за отстранување на дефектот ќе се преземе пред наредниот лет, а кои поправки можат да се одложат. Сепак, ова не се применува кога MEL се употребува од страна на пилотот или од страна на персоналот за издавање на уверенија.“;

1. Додаток IV се изменува и дополнува како што следува:

(а) насловот се заменува со следново:

„Додаток IV

**Систем на класи и овластувања за условите на одобрување на организации за одржување наведени во Анекс I (Дел-М), Поддел F**“;

(б) точките 1 и 2 се заменуваат со следново:

„1. Освен кога е поинаку наведено за најмалите организации наведени во точка 11, табелата од точка 12 претставува стандарден систем за одобрение на организација за одржување наведена во Анекс I (Дел – М), Поддел F. На организацијата мора да и се даде одобрение кое се движи од една класа и овластување со ограничувања, до сите класи и овластувања со ограничувања.

2. Освен табелата наведена во точка 12, од одобрената организација за одржување се бара да го наведе својот опсег на работаво својот прирачник на организацијата за одржување.“;

(б) точките од 8 до 12 се заменуваат со следново:

„8. Наменета на одделот – *ограничувања,* е да се даде на надлежните органи флексибилност за прилагодување на одобренијата на која било одредена организација. Овластувањата се наведуваат на одобрението само доколку се соодветно ограничени. Во табелата од точка 12 наведени се можните типови на ограничување. Иако во секое овластување за класа одржувањето е последно наведено, прифатливо е да на местото на типот или производителот на воздухопловот или моторот се истакне работата на одржување, доколку е тоа за организацијата посоодветно (пример може да биде вградување и одржување на системи за воздухопловна електроника). Таквото наведување во одделот со ограничувања покажува дека организацијата за одржување има одобрение за изведување на одржувањето до и вклучително тој одреден вид/работа.

9. Кога упатувањето се однесува на *серија, тип и група* во одделот за ограничувања на класа А и B, серија значи специфична серија на тип како што се Цесна 150 или Цесна 172 или Бич 55 или континентална серија O-200 итн.; тип значи специфичен тип или модел како што се Цесна тип 172RG; може да се наведе кој било број на серија или тип; група значи, на пример, едномоторен клипен воздухоплов Цесна или клипен мотор Ликоминг без компресор итн.

10. Кога се користи *подолг список на способности* кој може често да се менува, тогаш тие измени можат да се вршат во согласност со процедурата за индиректно одобрување од точките М.А.604(в) и М.B.606(в).

11. *Организацијата за одржување која вработува само едно лице* и за планирање и за спроведување на вкупното одржување може да има само ограничен опсег на одобрени овластувања. Максималните дозволени ограничувања се:

|  |  |  |
| --- | --- | --- |
| КЛАСА | ОВЛАСТУВАЊЕ | ОГРАНИЧУВАЊЕ |
| КЛАСА НА ВОЗДУХОПЛОВ | ОВЛАСТУВАЊЕ А2 АВИОНИ 5 700 КГ И ПОМАЛКУ | СО КЛИПЕН МОТОР 5 700 КГ И ПОМАЛКУ |
| КЛАСА НА ВОЗДУХОПЛОВ | ОВЛАСТУВАЊЕ А3 ХЕЛИКОПТЕРИ | СО ЕДЕН КЛИПЕН МОТОР 3 175 КГ И ПОМАЛКУ |
| КЛАСА НА ВОЗДУХОПЛОВ | ОВЛАСТУВАЊЕ А4 ВОЗДУХОПЛОВИ КОИ НЕ СЕ А1, А2 И А3 | БЕЗ ОГРАНИЧУВАЊА |
| КЛАСА НА МОТОРИ | ОВЛАСТУВАЊЕ B2 КЛИПНИ | ПОМАЛКУ ОД 450 КС |
| ОВЛАСТУВАЊЕ ЗА КЛАСА НА СОСТАВНИ ДЕЛОВИ ОСВЕН ЗА КОМПЛЕТНИ МОТОРИ ИЛИ APU | ОД C1 ДО C22 | СПОРЕД СПИСОКОТ ЗА СПОСОБНОСТ |
| СПЕЦИЈАЛИЗИРАНА КЛАСА | D1 NDT | ТРЕБА ДА СЕ НАВЕДЕ(-АТ) NDT МЕТОДОТ(-ИТЕ). |

Треба да се забележи дека таква организација може дополнително да се ограничи од страна на надлежниот орган во опсегот на одобрението во зависност од способноста на конкретната организација.

12. Табела

|  |  |  |  |  |
| --- | --- | --- | --- | --- |
| КЛАСА | ОВЛАСТУВАЊЕ | ОГРАНИЧУВАЊЕ | БАЗНО | ЛИНИСКО |
| ВОЗДУХОПЛОВ | А2 Авиони 5 700 кг или помалку | [Се наведува производител или група или серија или тип на авион и/или задачи за одржување]*Пример:* DHC-6 серија Твин Отер (Twin Otter)Наведете дали издавањето на уверенијата за преглед на пловидбеноста е одобрено  | [ДА/НЕ]\* | [ДА/НЕ]\* |
|  | А3 Хеликоптери | [Се наведува производител или група или серија или вид на хеликоптер и/или задача(-и) за одржување]*Пример:* Робинсон R44 | [ДА/НЕ]\* | [ДА/НЕ]\* |
|  | A4 Воздухоплови кои не се А1, А2 и А3 | [Се наведува производител или група или серија или тип на авион и/или задачи за одржување]Наведете дали издавањето на уверенијата за преглед на пловидбеноста е одобрено | [ДА/НЕ]\* | [ДА/НЕ]\* |
| МОТОРИ | B1 Турбински | [Се наведува серија или вид на мотор и/или задача(-и) за одржување] *Пример: Серија PT6A* |
|  | B2 Клипни | [Се наведува производител или група или серија или тип на мотор и/или задача(-и) за одржување] |
|  | B3 APU | [Се наведува производител или серија или тип на мотор и/или задача(-и) за одржување] |
| СОСТАВНИТЕ ДЕЛОВИ КОИ НЕ СЕ КОМПЛЕТНИ МОТОРИ ИЛИ APU | C1 Клима уред и притисок | [Се наведува видот на воздухопловот или производителот на воздухопловот или производителот на составниот дел или конкретниот составен дел и/или накрсно упатување на списокот за способност во прирачникот и/или задачата(-ите) за одржување.] *Пример: PT6A Контрола на гориво* |
|  | C2 Автоматски лет |  |
|  | C3 Комуникација и навигација |  |
|  | C4 Врати и вратички |  |
|  | C5 Електрична моќ и светла |  |
|  | C6 Опрема |  |
|  | C7 Мотор - APU |  |
|  | C8 Команди на лет  |  |
|  | C9 Гориво |  |
|  | C10 Хеликоптери-ротори |  |
|  | C11 Хеликоптери-транс |  |
|  | C12 Хидраулика |  |
|  | C13 Систем за прикажување и снимање  |  |
|  | C14 Стоен трап |  |
|  | C15 Кислород |  |
|  | C16 Елиси |  |
|  | C17 Пневматски системи |  |
|  | C18 Заштита мраз/дожд/оган |  |
|  | C19 Прозори |  |
|  | C20 Структурно |  |  |  |
|  | C21 Воден баласт |  |  |  |
|  | C22 Зголемување на пропулзија |  |  |  |
| СПЕЦИЈАЛИЗИРАНИ УСЛУГИ | D1 Недеструктивно тестирање | [Се наведува(-ат) конкретниот(-ите) NDT метод(-и)]  |
| (\*) Да се избрише по потреба.“ |

 (г) точката 13 се брише;

1. Во Додаток VII, воведната фраза се заменува со следново:

„Подолу се наведени сложените задачи за одржување наведени во точката М.А.801(б):“.

--------

*АНЕКС II*

Анекс II (Дел–145) се изменува и дополнува како што следува:

1. табелата со содржината се заменува со следново:

„СОДРЖИНА

145.1 Надлежен орган

ОДДЕЛ А - ТЕХНИЧКИ И ОРГАНИЗАЦИСКИ БАРАЊА

145.A.10 Опсег

145.A.15 Поднесување на барање за уверение за организација

145.A.20 Услови на одобрението и опсег на работа

145.A.25 Услови за капацитетите

145.A.30 Услови за персоналот

145.А.35 Персонал за издавање на уверенија и персонал за поддршка

145.А.37 Персонал за преглед на пловидбеноста

145.A.40 Опрема и алати

145.A.42 Составни делови

145.A.45 Податоци за одржување

145.A.47 Планирање на производството

145.A.48 Спроведување на одржувањето

145.A.50 Издавање на уверение за одржување

145.A.55 Евиденција за одржување

145.A.60 Известување за настани

145.A.65 Процедури за одржување

145.A.70 Прирачник на организација за одржување (МОЕ)

145.A.75 Права на организацијата

145.A.85 Промени кај организацијата

145.A.90 Постојана важност

145.A.95 Наоди

145.A.120Начини на усогласување

145.A.140 Пристап

145.A.155 Брза реакција во однос на безбедносен проблем

145.A.200Систем за управување

145.A.202 Внатрешен систем за известување за безбедност

145.A.205Склучување договори и под-договори

ОДДЕЛ B – БАРАЊА ЗА НАДЛЕЖНИТЕ ОРГАНИ

145.B.005 Опсег

145.B.115 Документација за надзор

145.B.120 Начини на усогласување

145.B.125 Информации за Агенцијата

145.B.135 Брза реакција во однос на безбедносен проблем

145.B.200 Систем за управување

145.B.205 Доделување на задачи на квалификувани субјекти

145.B.210 Промени во системот за управување

145.B.220 Водење на евиденција

145.B.300 Принципи за надзор

145.B.305 Надзорна програма

145.B.310 Процедура на првично издавање на уверение за одржување

145.B.330 Промени - организации

145.B.350 Наоди и корективни активности; следења

145.B.355 Привремено одземање, ограничување и повлекување

Додаток I - Уверение за овластено пуштање во употреба на Образец 1 на EASA

Додаток II - Класа и систем на овластувања за условите за одобрение на организација за одржување од Дел-145

Додаток III - Одобрение на организацијата за одржување - Образец 3-145 на EASA

Додаток IV - Услови за употреба на персонал кој не е стручно оспособен во согласност со Анекс III (Дел-66) наведен во точките 145.А.30(ѕ) 1 и 2“;

1. точката 145.1 се заменува со следново:

„145.1 **Надлежен орган**

За целите на овој анекс, надлежен орган е:

1. за организации кои имаат главно местона деловна активност на територијата на земјата-членка која е одговорна според Конвенцијата за меѓународното цивилно воздухопловство, потпишана во Чикаго на 7 декември 1944 година („Чикашката конвенција“), органот назначен од страна на таа земја-членка, или од друга земја – членка во согласност со член 64 од Регулативата (ЕУ) 2018/1139, или Агенцијата доколку одговорноста е прераспределена на Агенцијата во согласност со членовите 64 или 65 од Регулативата (ЕУ) 2018/1139; или

2. за организациите кои имаат главно место на деловна активност надвор од територијата за која земјата членка е одговорна според Чикашката конвенција, Агенцијата.“;

1. во Оддел А, насловот се заменува со следново:

„ОДДЕЛ А

**ТЕХНИЧКИ И ОРГАНИЗАЦИСКИ БАРАЊА“;**

1. точката 145.А.10 се заменува како што следува:

„145.A.10 **Опсег**

Со овој оддел се утврдуваат условите кои треба да ги исполни една организација за да се квалификува за издавање или продолжување на уверение за одобрување на одржувањето на воздухоплови и составните делови.“;

1. точката 145.А.15 се заменува со следново:

„145.А.15 **Поднесување на барање за уверение за организација**

(а) Поднесувањето на барање за уверение или измена на постојно уверение, во согласност со овој анекс, се прави во форма и на начин утврдени од страна на надлежниот орган, земајќи ги предвид применливите услови од Анекс I (Дел–М), Анекс Vb (Дел–ML) од овој анекс.

(б) Барателите на првично уверение во согласност со овој анекс доставуваат до надлежниот орган:

1. резултати од извршената пред-ревизија од страна на организацијата во однос на применливите услови кои што се дадени во Анекс I (Дел–М), Анекс Vb (Дел–ML) и во овој анекс;
2. документација која покажува како тие ќе ги исполнуваат условите утврдени во оваа регулатива.“;
3. точката 145.А.20 се заменува со следново:

„145.A.20 **Услови на одобрението и опсег на работа**

(а) Опсегот на работа на организацијата се наведува во Прирачникот на организацијата за одржување (MOE) во согласност со точката 145.А.70.

(б) Организацијата се придржува кон условите за одобрување кои се приложени кон уверението на организацијата издадено од надлежниот орган, и со опсегот на работа наведен во МОЕ“;

1. точката 145.А.30 се изменува и дополнува како што следува:

(а) точките (а), (б) и (в) се заменуваат со следново:

„(а) Организацијата назначува одговорен менаџер, кој има корпоративно овластување да осигури дека сите активности за одржување на организацијата можат да се финансираат и спроведуваат во согласност со Регулативата (ЕУ) 2018/1139 и нејзините делегирани акти и акти за спроведување. Одговорниот менаџер:

1. осигурува дека се достапни сите потребни ресурси за да се оствари одржувањето согласно овој анекс, Анекс I (Дел-М) и Анекс Vb (Дел-ML), зависно од примената, за поддршка на одобрението на организацијата;
2. ја воспоставува и промовира политиката за безбедност наведена во точката 145.А.200(а)(2).
3. покажува основно познавање на оваа регулатива;

(б) Одговорниот менаџер назначува едно лице или група на лица кои ја преставуваат менаџерската структура за функциите на одржување и се одговорни да гарантираат дека организацијата работи во согласност со MOE и со одобрените процедури. Во процедурите се појаснува кое е лицето кое го заменува конктетното лице во случај на негово подолго отсуство.

(в) Одговорниот менаџер назначува лице или група на лица чија должност е да управува со следењето на усогласеноста во рамките на системот за управување.“;

(б) се вметнуваат следниве точки (ва), (вб) и (вв):

„(ва) Одговорниот менаџер назначува лице или група на лица чија должност е да управуваат со развојот, спроведувањето и одржувањето на ефективните процедури за управување со безбедноста во рамките на системот за управување.

(вб) Лицето или групата на лица назначени во согласност со точките (б), (в) и (ва) се одговорни пред одговорниот менаџер и можат директно да му пристапат за да му дадат соодветни информации поврзани со прашањата за усогласеност и безбедност.

(вв) Лицето или лицата назначени во согласност со точките (б), (в) и (ва) мора да бидат способни да покажат релевантно знаење, стручност и доволно искуство во врска со одржувањето на воздухопловите или составните делови и да покажат практично познавање на оваа регулатива.“;

(в) точките (г) и (д) се заменуваат со следново:

„(г) Организацијата има план за одржување по луѓе и часови за да гарантира дека има доволен број и соодветно квалификуван персонал за планирање, извршување, надзор, преглед и следење на активностите на организацијата во согласност со условите од одобрението. Исто така, организацијата има процедура за повторна проценка на работата која се планира да се изврши кога реалната расположливост на персоналот е намалена во споредба со планираното ниво на екипирање за која било работна смена или период.

(д) Организацијата ја утврдува и контролира компетентноста на персоналот вклучен во кое било одржување, преглед на пловидбеноста, управувањето со безбедноста и следењето на усогласеноста во согласност со процедурата и според стандард одобрен од страна на надлежниот орган. Освен потребната стручност која се однесува на функцијата на работното место, во компетентноста на персоналот мора да спаѓа и разбирањето на примената на принципите за управувањето со безбедноста, вклучувајќи ги и човечките фактори и човечката изведба кои се соодветни на нивната функцијата и одговорностите во организацијата.“;

(г) точката (ѕ) се изменува и дополнува како што следува:

 (а) воведната фраза се заменува со следново:

 „(ѕ) По пат на отстапување од точките (е) и (ж), во врска со обврската за усогласување со Анекс III (Дел-66), организацијата може да употребува персонал за издавање уверенија и помошен персонал што се квалификувани во согласност со следниве одредби: “;

(б) точките од (1) до (4) се заменуваат со следново:

„1. За базно одржување што се спроведува на локација која се наоѓа надвор од територијата на земјата членка што е одговорна според Чикашката конвенција, персоналот за издавање на уверенија и помошниот персонал може да бидат квалификувани во согласност со националните воздухопловни прописи на земјата во која е лоциран објектот каде се спроведува базното одржување, во зависност од условите наведени во Додаток IV на овој анекс.

2. За линиското одржување кое се врши во станица за линиско одржување која се наоѓа надвор од територијата на земјата членка што е одговорна според Чикашката конвенција, персоналот за издавање уверенија и помошниот персонал може да биде квалификуван во согласност со условите наведени во Додаток IV на овој анекс, во согласност со следниве алтернативни услови:

* + националните воздухопловни прописи на земјата во која се наоѓа станицата за линиско одржување,
	+ националните воздухопловни прописи на земјата во која се наоѓа главното место на деловна активност на таа организација.

3. За повторувачка директива за пловидбеност при предполетување, во која е посебно наведено дека летечкиот екипаж може да спроведе таква директива за пловидбеност, организацијата може на пилотот да му издаде овластување за издавање на уверение со ограничување, врз основа на дозволата за летечки екипаж која тој ја поседува. Во тој случај, организацијата осигурува дека пилотот има завршено доволно практична обука, за да се осигури дека пилотот може да ја исполни директивата за пловидбеност.

4. Доколку воздухоплов врши сообраќај од локација без поддршка, организацијата може да му издаде на пилотот овластување за издавање на уверение со ограничување врз основа на дозволата за летечки екипаж која ја поседува, во зависност од тоа дали е уверен дека е спроведена доволно практична обука, за да се осигури дека пилотот може да ја исполни наведената задача според потребниот стандард.“;

(д) точката (и) се заменува со следново:

„(и) Доколку организацијата врши прегледи на пловидбеноста и го издава соодветното уверение за преглед на пловидбеноста во согласност со точката МL.А.903 од Анекс Vb (Дел–ML), таа треба да има квалификуван и овластен персонал за преглед на пловидбеноста во согласност со точката 145.А.37.“;

1. точката 145.А.35 се изменува и дополнува како што следува:

(а) точките од (г), (д) и (ѓ) се заменуваат со следново:

„(г) Организацијата осигурува дека целиот персонал за издавање на уверенија и персонал за поддршка добива доволно обука за обнова на знаењето во секој период од 2 години, за да осигури дека тој персонал има најнови познавања за релевантната технологија, процедурите на организацијата и управување со безбедноста, вклучувајќи и прашањата во врска со човечки фактор.

(д) Организацијата утврдува програма за обука за обнова на знаењето за персонал за издавање уверенија и персонал за поддршка, вклучувајќи и процедура за осигурување на усогласувањето со релевантните одредби од оваа точка и процедура за осигурување на усогласување со Анекс III (Дел-66).

(ѓ) Со исклучок на непредвидените случаи наведени во точка 145.А.30(ѕ)(5), организацијата ја проценува компетентноста, квалификациите и способноста на персоналот што издава уверенија за вршење на планираните должности за издавање на уверенија во согласност со процедурата во МОЕ пред издавањето или повторното издавање на овластувањето за издавање уверенија согласно овој анекс на тој персонал.“;

(б) точките од (з) до (л) се заменуваат со следново:

„(з) Лицето или лицата наведени во точката 145.А.30(в) кои се одговорни за функцијата за следење на усогласеноста исто така остануваат одговорни за издавање на овластувања за издавање уверенија на персонал за издавање уверенија. Таквиот персонал може да номинира други лица за правосилно да издаваат или повлекуваат овластувања за издавање на уверенија во согласност со процедура наведена во MOE.

(ѕ) Организацијата на персоналот кој издава уверенија му обезбедува копија од нивното овластување за издавање на уверение или во хартиена или во електронска форма.

(и) Персоналот за издавање уверенија го покажува своето овластување за издавање уверенија на кое било овластено лице во рок од 24 часа.

(ј) Минималната возраст за персонал за издавање уверенија и персонал за поддршка е 21 година.

(к) Имателот на дозволата за одржување на воздухоплови од категорија А може да оствари права за издавање уверение за одреден тип на воздухоплов, само по задоволително завршена обука за задача релевантна за категорија А, која што ја спроведува организацијата соодветно одобрена во согласност со Анекс II (Дел-145) или Анекс IV (Дел-147). Оваа обука вклучува директна практична обука и теориска обука како што е соодветно за секоја овластена задача. Задоволително завршување на обуката се докажува со испитување или оценување на работното место, кое што го спроведува организацијата.

(л) Имателот на дозволата за одржување на воздухоплови од категорија B2 може да оствари права опишани во точка 66.А.20(а)(3)(ii) од Анекс III (Дел-66), само по задоволително завршување на:

* + 1. обуката за задачата релевантна за воздухоплов од категорија А; и
		2. 6 месеци документирано практично искуство за покривање на опсегот на овластувања кои ќе бидат издадени.

Обуката за задачата вклучува директна практична обука и теориска обука според потребата за секоја задача за која се издава овластување. Задоволително завршување на обуката ќе се докажува со испитување или оценување на работното место. Обука за задачата и испитувањето/проценката спроведува организацијата за одржување која издава овластување за издавање на уверенија. Практичното искуство, исто така, се стекнува во рамките на организацијата за одржување.

(в) точката (љ) се брише;

1. точката 145.А.36 се брише;
2. се вметнува следнава точка 145.А.37:

„145.А.37 **Персонал за преглед на пловидбеноста**

(a) За да добие одобрение за вршење преглед на пловидбеноста и издавање на соодветни уверенија за преглед на пловидбеност (ARC) за воздухоплови опфатени со Анекс Vb (Дел-ML), организацијата мора да има персонал за преглед на пловидбеноста кој ги исполнува сите следни услови:

* 1. за едрилици и балони мора да имаат најмалку 1 година искуство во континуирана пловидбеност, а за сите други воздухоплови најмалку 3 години;
	2. да бидат носители на овластување за персонал за издавање уверение за соодветниот воздухоплов;
	3. да имаат стекнато познавање на Анекс I (Дел-М), Пододдел C или Анекс Vb (Дел-ML) Пододдел C;
	4. да имаат стекнато познавање на процедурите на организацијата за одржување релевантни за прегледот на пловидбеноста и за издавањето на уверението за преглед на пловидбеноста.

(б) Пред организацијата да му го издаде овластувањето за преглед на пловидбеноста на барателот, тоа лице спроведува преглед на пловидбеноста под надзор на надлежниот орган или на лице кое е веќе овластено од организацијата како персонал за преглед на пловидбеноста. Доколку тој преглед на пловидбеност под надзор е задоволителен, надлежниот орган официјално го прифаќа тоа лице како персонал за преглед на пловидбеност.

(в) Организацијата обезбедува дека персоналот за преглед на пловидбеноста може да покаже соодветно неодамнешно искуство за континуирана пловидбеност.“;

1. точката 145.А.45 се изменува и дополнува како што следува:

(а) точката (а) се заменува со следново:

„(а) Организацијата ги поседува и користи применливите тековни податоци за одржување кои што се неопходни во извршувањето на одржувањето, вклучувајќи ги и измените и поправките. „Применлив“ значи кој е релевантен за кој било воздухоплов, составен дел или процес наведен во планот за класи на овластување од одобрението на организацијата и во кој било поврзан список за способност.

Во случај на податоци за одржување обезбедени од страна на лицето или организацијата која го бара одржувањето, организацијата ги чува тие податоци додека се врши работата, со исклучок на потребата за усогласување со 145.А.55(а)(3).“;

(б) точките (в), (г) и (д) се заменуваат со следново:

„(в) Организацијата воспоставува процедури за да осигури дека ако се откријат, кои било неточни, нецелосни или недвосмислени процедури, практики, информации или упатства за одржување се содржат во податоците за одржување кои ги користи персоналот за одржување, се евидентираат како дел од внатрешниот систем за известување за безбедноста кој се споменува во точката 145.А.202 и за нив се известува авторот на податоците за одржување.

(г) Организацијата може само да ги измени упатствата за одржување во согласност со процедурата наведена во MOE. Во однос на упатствата за одржување, организацијата покажува дека тие резултираат со еднакви или подобрени стандарди за одржување и го известува авторот на упатства за одржување за тие промени. За целите на овој став „упатства за одржување“ значат упатства како да се врши конкретна задача за одржување: тие го изземаат инженерскиот проект на поправки и измени.

(д) Организацијата обезбедува заеднички систем на работна картичка или работни листи, кои треба да се користат во односните делови на организацијата. Исто така, организацијата или точно ги транскрибира податоците за одржување, кои се содржат во ставовите (б) и (г) на тие работни картички или работни листи или прецизно упатува на конкретната задача или задачи за одржување кои се содржат во тие податоци за одржување. Работните картички и работните листи можат да се изработат компјутерски и да се чуваат во електронска база на податоци, што се соодветно заштитени од неовластено изменување и за кои има резервна електронска база на податоци која се ажурира во рок од 24 часа од кој било внес на податоци во главната електронска база на податоци. Сложените или долгите задачи за одржување се транскрибираат на работните картички или на работните листи и се делат во јасни фази, за да се осигури евиденција за постигнување на целата задача за одржување.

Кога организацијата обезбедува услуги на одржување на оператор на воздухоплови, за што е потребно да се користи негов сопствен систем на работни картички или работни списоци, тогаш може да се користи тој систем на работни картички или работни списоци. Во тој случај, организација воспоставува процедура за да гарантира дека тие работни картички или работни списоци се точно пополнети.“;

1. точката 145.А.47 се изменува и дополнува како што следува:

(а) точката (б) се заменува со следново:

„(б) Како дел од системот за управување, планирањето на задачите за одржување и организирањето на смени ги земаат предвид ограничувањата на човечката изведба, вклучувајќи ги и заканите од губење на свест на персоналот за одржување.“;

(б) се додава следнава точка (г):

„(г) Организацијата обезбедува дека системот за управување на организацијата ги зема предвид опасностите за безбедноста на воздухопловството поврзани со надворешните работни тимови кои вршат одржување во капацитетите на организацијата.“;

1. точката 145.А.48 се заменува со следново:

„145.A.48 **Спроведување на одржувањето**

(а) Организацијата може да врши одржување на воздухоплов или составeн дел за кој што е одобренa само кога сите потребни капацитети, опрема, алатки, материјали, податоци за одржување и персонал се на располагање.

(б) Организацијата е одговорна за одржувањето спроведено во рамките на нејзиното одобрување.

(в) Организацијата обезбедува дека:

1. по завршувањето на одржувањето се врши општа проверка за да се гарантира дека воздухопловот или составниот дел се ослободени од какви било алати, опрема и други туѓи делови или материјали и дека сите панели за пристап што биле отстранети се повторно монтирани;
2. по извршувањето на сите клучни задачи за одржување се применува метод за откривање грешки;
3. ризикот од грешки за време на одржувањето и ризикот од повторување на грешки кај истите работи за одржување се минимизирани;
4. проценката на штетата и измените и поправките се вршат со користење на податоците наведени во точка М.А.304 од Анекс I (Дел-М) или точката ML.А.304 од Анекс Vb (Дел-ML), како што е применливо;
5. дека проценката на дефекти на воздухопловите се врши во согласност со точката М.А.403(б) од Анекс I (Дел-М) или точка ML.А.403(б) од Анекс Vb (Дел-ML), како што е применливо.“;
6. точката 145.А.50 се изменува и дополнува како што следува:

(а) точката (а) се заменува со следново:

„(а) Соодветно овластениот персонал за издавање уверенија издава уверение за пуштање во употреба во име на организацијата кога тој персонал што издава уверенија ќе потврди дека целото одржување што било нарачано е правилно извршено од страна на организацијата во согласност со процедурите наведени во 145.А.70, земајќи ја предвид расположливоста и употребата на податоците за одржување наведени во 145.А.45, како и фактот дека нема познати неусогласувања кои ја нарушуваат безбедноста на летањето.“;

(б) точките (в) и (г) се заменуваат со следново:

„(в) На лицето или организацијата што е одговорна за континуираната пловидбеност на воздухопловот му се насочува вниманието на нови дефекти или нецелосни работни налози за одржување, идентификувани во текот на горенаведеното одржување, заради конкретната цел да се добие согласност за да се исправат тие дефекти или да се завршат елементите кои недостасуваат од работниот налог за одржување. Во случај кога тоа лице или организација не се согласува да му се изврши тоа одржување согласно овој дел, се применува став (д).

(г) Уверението за пуштање во употреба се издава од страна на соодветно овластен персонал за издавање на уверенија од страна на организација по завршувањето на потребното одржување што било нарачано и спроведено на составниот дел на воздухопловот додека не е во воздухопловот. Одобреното уверение за пуштање во употреба „Формулар 1 на EASA“ од Додаток II од Анекс I (Дел-М) претставува уверение за пуштање во употреба на составен дел освен ако е поинаку наведено во точката М.А.502 од Анекс I (Дел–М) или ML.A.502 од Анекс Vb (Дел–ML), како што е применливо. Кога организацијата го одржува составниот дел за сопствена употреба, Формуларот 1 на EASA не мора да зависи доколку внатрешните процедури за пуштање во употреба на организацијата се дефинирани во MOE.“;

(в) точката (ѓ) се заменува со следново:

„(ѓ) По пат на отстапување од точката 145.А.50(а) и точката 152.А.42, кога воздухопловот е задржан на место што не е главната станица за линиско одржување или главната база за одржување, поради тоа што нема составен дел со соодветно уверение за пуштање во употреба, на организацијата која е договорена за спроведување на одржувањето на воздухопловите ѝ се дозволува привремено да вгради составен дел без соодветно уверение за пуштање во употреба за најмногу 30 часа летање или додека воздухопловот да се врати до главната станица за линиско одржување или главната база за одржување, во зависност од тоа што е поскоро, предмет на согласност на лицето или организацијата која е одговорна за континуираната пловидбеност на тој воздухоплов и предмет на тој составен дел дека има соодветно уверение за пуштање во употреба и да биде во согласеност со сите применливи услови за одржување и оперативни услови. Тие составни делови се отстрануваат во временски рок кој е даден во првата реченица од оваа точка, освен ако во меѓувреме не се добие соодветно уверение за пуштање во употреба согласно точките 145.А.50 (а) и 145.А.42.“;

1. точката 145.А.55 се заменува со следново:

„145.А.55 **Водење евиденција**

„(а) Евиденција за одржување

1. Организацијата ги евидентира податоците за извршената работа за одржување во склоп на нивните одобрувања. Како минимум, организацијата ја задржува целата евиденција која е неопходна да се докаже дека сите услови се исполнети за издавањето на уверението за пуштање во употреба, вклучувајќи ги и документите за пуштање во употреба од подизведувачот доколку такви постојат..
2. Организацијата му обезбедува копија од секое уверение за пуштање во употреба на сопственикот или корисникот, заедно со копиите на целата детална евиденција за одржување кои се поврзани со работата која е извршена и кои се неопходни за да се покаже усогласеност со точката M.A.305 од Анекс I (Дел–М) или ML.A.305 од Анекс Vb (Дел–ML), како што е применливо.
3. Организацијата задржува копија од целата детална евиденција за одржување (вклучувајќи го и уверението за пуштање во употреба) и кои било поврзани податоци за одржување 3 години од датумот на кој, за воздухопловот или составниот дел на воздухопловот на кој се однесува работата, било издадено уверение за пуштање во употреба.
4. Доколку организација престане да работи, сите зачувани записи за одржување во период од 3 години пред престанокот со работа, се испраќаат до последниот корисник или сопственик на односниот воздухоплов или составен дел или се складираат на начин утврден од надлежниот орган.

(б) Евиденција за преглед на пловидбеноста

1. Доколку организација го има правото од точката 145.A.75(ѓ), таа задржува примерок од сите издадени уверенија за преглед на пловидбеноста што ги издала, заедно со помошната документација, и таа евиденција му ја става на располагање на сопственикот на воздухопловот на негово барање.
2. Организацијата задржува копија од целата евиденција која се споменува во точката (1) во времетраење од 3 години по издавањето на уверението за преглед на пловидбеноста.
3. Доколку организација престане да работи, сите зачувани записи за преглед на пловидбеноста во период од 3 години пред престанокот со работата, се испраќаат до последниот корисник или оператор на односниот воздухоплов, или се чуваат на начин утврден од надлежниот орган.

(в) Евиденција на систем за управување, склучување на договори и под-договори

1. Организацијата гарантира дека следната евиденција се чува во период од минимум 5 години:
2. евиденција на клучните процеси за системот за управување, како што е дефинирано во точката 145.A.200;
3. договори, и за склучување договори и за под-договори, како што е дефинирано во точка 145.A.205.

(г) Евиденција за персоналот

1. Организацијата гарантира дека се чува следната евиденција:
2. евиденција за квалификациите, обуката и искуството на персоналот вклучен во одржувањето, следење на усогласеноста и управување со безбедноста;
3. евиденција за квалификациите, обуката и искуството на целиот персоналот за преглед на пловидбеност.
4. Евиденцијата за целиот персонал за преглед на пловидбеност содржи детали за сите релевантни квалификации што ги поседуваат, заедно со резиме од нивното релевантно искуство и обука за управување со континуираната пловидбеност и копија од овластувањето за преглед на пловидбеноста издадено на тој персонал од страна на организацијата.
5. Евиденцијата за целиот персоналот за издавање на уверение и помошниот персонал го вклучува следново:
6. податоци за сите дозволи за одржување на воздухоплови кои ги поседува персоналот врз основа на Анекс III (Дел-66) или за идентични дозволи;
7. обемот на овластувањето за издавање на уверенија издадени на тој персонал, по потреба;
8. податоци за персонал кој имал ограничено или еднократно овластување за издавање на уверение од точката 145.А.30(ѕ).
9. Евиденција за персоналот се чува се додека лицето работи за организацијата, а се чува и 3 години откако лицето ја напуштило организацијата или откако овластувањето кое е издадено на тоа лице било повлечено.
10. Организацијата му обезбедува на персоналот од точките (2) и (3), по нивно барање, пристап до евиденцијата за персоналот како што е наведено во тие точки. Дополнително, по нивно барање, откако ќе ја напуштат организацијата за одржување, организацијата на секој од нив му доставува копија од нивната лична евиденција.

(д) Организацијата воспоставува систем на водење евиденција кој обезбедува соодветно складирање и сигурна следливост на сите свои активности.

(ѓ) Форматот на евиденцијата мора да биде наведен во процедурите на организацијата.

(е) Евиденцијата се складира на таков начин што обезбедува заштита од оштетување, промена и кражба.“;

1. точката 145.А.60 се заменува со следново:

„145.A.60 **Известување за настани**

(а) Како дел од својот систем за управување, организацијата воспоставува и одржува систем за известување за настани, вклучувајќи задолжително и доброволно известување. За организации кои имаат главно место на деловна активност во земја-членка, може да се воспостави единствен систем за исполнување на барањата од Регулативата (ЕУ) бр. 376/2014 и нејзините акти за спроведување и Регулативата (ЕУ) 2018/1139 и нејзините делегирани акти и акти за спроведување.

(б) Организацијата поднесува извештај до својот надлежен орган и до носителот на одобрувањето на дизајн на воздухопловот или на составните делови, за секој настан поврзан со безбедноста или за секоја состојба на воздухопловот или составниот дел, идентификувани од страна на организацијата, коиго загрозуваат или, доколку не се поправат или не им се обрне внимание, можеле да го загрозат воздухопловот, лицата во него или кои било други лица, а особено секоја несреќа или сериозен инцидент.

(в) Организацијата го пријавува секој таков настан или состојба што влијае на воздухоплов, до лицето или организацијата одговорна за континуираната пловидбеност на тој воздухоплов во согласност со точка М.А.201 од Анекс I (Дел-М) или точка ML.А.201. Анекс Vb (Дел-ML), како што е применливо. За настани или состојби што влијаат на составни делови на воздухоплов, организацијата ги известува лицето или организацијата што побарала одржување.

(г) За организациите кои немаат главно место на деловна активност во земја-членка:

* 1. првичните задолжителни извештаи мора:
1. соодветно да ја заштититат доверливоста на идентитетот на известувачот и лицата кои што се спомнати во извештајот;
2. да се подготват што е можно поскоро, но во секој случај во рок од 72 часа откако организацијата станала свесна за настанот, освен ако вонредните околности не го спречат тоа;
3. да бидат направени во форма и начин утврдени од надлежниот орган;
4. ги содржат сите потребни информации за состојбата, познати на организацијата;
	1. доколку е потребно, организацијата подготвува извештај за следење во кој детално ги опишува мерките што има намера да ги преземе за да спречи слични настани во иднина веднаш по утврдувањето на тие мерки; овие дополнителни извештаи:
		1. се испраќаат до субјектите од точките (б) и (в) до кои е испратен и првичниот извештај;
		2. се изработени во форма и на начин утврдени од надлежниот орган.“;
5. точката 145.А.65 се заменува со следново:

„145.A.65 **Процедури за одржување**

(а) Организацијата воспоставува процедури кои обезбедуваат дека човечките фактори и добрите практики на одржување се земени во предвид за време на одржувањето, вклучувајќи ги и активностите дадени на подизведувачи, и кои се во согласност со применливите услови утврдени во овој анекс, Анекс I (Дел-М) и Анекс Vb (Дел-ML). Таквите процедури се договараат со надлежниот орган.

(б) Процедурите за одржување воспоставена според оваа точка:

* + 1. обезбедуваат дека е договорен јасен работен ред или договор за одржување помеѓу организацијата и лицето или организацијата која бара одржување, за јасно да се воспостави одржувањето кое треба да се спроведе за воздухопловот и составните делови да можат да бидат пуштени во употреба во согласност со 145.А.50;
		2. ги опфаќаат сите аспекти од спроведувањето на одржувањето, вклучувајќи ги и давањето и контролата на специјализираните услуги и ги утврдуваат стандардите кон кои треба да се придржува организацијата во нејзиното работење.“
1. точката 145.А.70 се заменува со следново:

„145.А.70 **Прирачникот на организацијата за одржување (MOE)**

(a) Организацијата воспоставува и одржува Прирачник на организацијата за одржување (MOE) што содржи, директно или со упатување, сѐ од долунаведеново:

* 1. изјава потпишана од страна на одговорниот менаџер со која се потврдува дека организацијата за одржување постојано ќе работи во согласност со овој анекс, Анекс I (Дел – М) и Анекс Vb (Дел – ML), како што е применливо и со одобрената МОЕ. Кога одговорниот менаџер не е главен извршен директор во организацијата, тогаш таквата изјава ја пропишува и главниот извршен директор;
	2. политика на безбедност на организацијата и сродните безбедносни цели како што е дефинирана во точката 145.A.200(а)(2);
	3. звањата и имињата на лицата назначени согласно точката 145.A.30(б), (в) и (ва);
	4. должностите и одговорностите на лицата назначени согласно точката 145.А.30(б), (в) и (ва) вклучувајќи ги и работите за кои можат директно да се справат со надлежните органи во име на организацијата;
	5. организациска шема која ја покажува одговорноста и поврзаните синџири на одговорности, воспоставени во согласност со точката 145.А.200(а)(1), помеѓу сите лица наведени во точките 145.А.30(а), (б), (в) и (ва);
	6. список на персонал кој издава уверенија и, доколку е потребно, помошен персонал и персонал за преглед на пловидбеноста со опсегот на нивните овластувања;
	7. општ опис на човечките ресурси и воспоставениот систем за планирање на достапност на персоналот, како што се бара во точката 145.A.30(г);
	8. општ опис на објектите на секоја одобрена локација;
	9. спецификација на опсегот на работата на организацијата што е релевантен за условите за одобрување како што се бара во точка 145.А.20.;
	10. процедурата со која се дефинира опсегот на промени кои не бараат претходно одобрување и која опишува како со таквите промени се управува и како за нив се информираат надлежните органи, како што се бара во точката 145.A.85(в);
	11. процедурата за изменување и дополнување на МОЕ;
	12. процедурите кои определуваат како организацијата гарантира усогласеност со овој анекс;
	13. список на комерцијални оператори на кои организацијата им обезбедува редовно услуги за одржување на воздухоплови и сродни процедури;
	14. каде што е применливо, список на организации со кои е склучен договор за подизведувачи, како што е наведено во точката 145.А.75(б);
	15. список на одобрени локации вклучувајќи, каде што е применливо, локации за линиско одржување наведени во 145.A.75(г);
	16. список на организации со кои е склучен договор;
	17. список на тековно одобрени алтернативни начини на усогласување што се користат од организацијата.

(б) Првичното издание на МОЕ се одобрува од надлежниот орган. Тоа по потреба се изменува и дополнува со цел да остане ажуриран опис на организацијата.

(в) Измените и дополнувањата на МОЕ се управуваат како што е дефинирано во процедурите наведени во точките (а)(10) и (а)(11). Какви било измени и дополнувања кои што не се вклучени во опсегот на процедурата наведена во точка (а)(10), како и какви било измени и дополнувања во врска со промените наведени во точката 145.A.85(а), се одобруваат од надлежниот орган.“;

1. точката 145.А.75 се изменува како што следува:

(а) воведната фраза се заменува со следново:

 „Во согласност со МОЕ, организацијата има право да ги врши следниве задачи:“;

(б) точките (а) и (б) се заменуваат со следново:

„(а) да го одржува секој воздухоплов или составен дел за кој има одобрение, на локациите наведени во уверението за одобрение и во MOE;

(б) да го организира одржувањето на секој воздухоплов или составен дел за кој има одобрение, кај друга организација со која има склучено договор за подизведување која работи согласно системот за управување на организацијата. Ова е ограничено на работата која е дозволена согласно процедурите утврдени во точката 145.А.65 и не вклучува проверка на базното одржување на воздухопловот или целосен преглед на техничкото одржување во работилница или обнова на мотор или модул на мотор;

(в) точката (ѓ) се заменува со следново:

„(ѓ) доколку е посебно одобрена да го прави тоа за воздухоплов кој е опфатен со Анекс Vb (Дел – ML) и доколку има главно место на деловна активност во земја-членка, организацијата може да извршува прегледи на пловидбеноста и да издава соодветни уверенија за преглед на пловидбеноста под условите утврдени во точката МL.А.903 од Анекс Vb (Дел – ML.“;

1. точката 145.А.80 се брише.
2. точката 145.А.85 се заменува со следново:

„145.А.85 **Промени кај организацијата**

(а) За следниве промени кај организацијата се бара претходно одобрение од надлежниот орган:

* 1. промени на уверението, вклучувајќи ги и условите на одобрување на организацијата;
	2. промени кај лицата наведени во точките 145.А.30(а), (б), (в) и (ва);
	3. промени во линиите за известување помеѓу персоналот кој е назначен во согласност со точката 145.А.30(б), (в) и (ва) и одговорниот менаџер;
	4. процедурата која се однесува на промените за кои не се бара претходно одобрување наведена во точката (в);
	5. дополнителни локации на организацијата освен оние кои се предмет на точката 145.А.75(в).

(б) За сите промени кои се спомнуваат во точката (а) и за сите други промени за кои се бара претходно одобрување во согласност со овој анекс, организацијата поднесува барање и добива одобрување издадено од страна на надлежниот орган. Барањето се поднесува пред спроведувањето на таква промена, за да се даде можност на надлежниот орган да утврди дека постои континуирана усогласеност со овој анекс и да го измени, ако е потребно, уверението на организацијата и сродните услови на одобрување приложени кон него.

Организацијата ја доставува до надлежниот орган целата релевантна документација.

Промената се воспоставува само по добивање на официјално одобрување од надлежниот орган во согласност со точка 145.B.330.

Организацијата работи под условите пропишани од страна на надлежниот орган за време на такви промени, како што е применливо.

(в) Сите промени, кои не бараат претходно одобрување, се управуваат и за нив се известува надлежниот орган како што е утврдено во процедурата што е одобрена од страна на надлежниот орган во согласност со точка 145.B.310(ж).“;

1. точката 145.А.90 се заменува со следново:

„145.A.90 **Постојана важност**

(а) Уверението на организацијата за одржување останува во важност, доколку е во согласност со сите следни услови:

* 1. организацијата да продолжува да е во согласност со Регулатива (ЕУ) 2018/1139 и нејзините делегирани акти и акти за спроведување, земајќи ги предвид одредбите од точката 145.Б.350 од овој анекс поврзани со постапувањето по наодите;
	2. на надлежниот орган да му е даден пристап до организацијата, како што е дефинирано во точка 145.A.140;
	3. уверението да не е вратено од организацијата, или суспендирано или повлечено од страна на надлежниот орган според точката 145.В.355.

(б) По повлекување или враќање, уверението веднаш се предава на надлежниот орган.“;

1. точката 145.А.95 се заменува со следново:

„145.A.95 **Наоди и набљудувања**

(а) По добивање на известување за наоди во согласност со точката 145.B.350, организацијата:

* 1. ги утврдува основната(-ите) причина(-и) и факторот(-ите) кои придонесуваат за неусогласеноста;
	2. подготвува корективен акциски план;
	3. го докажува спроведувањето на корективната активност со цел да се задоволи надлежниот орган.

(б) Активностите наведени во точката (а) се вршат во рамките на период договорен со надлежниот орган, како што е дефинирано во точката 145.B.350.

(в) Организацијата ги зема предвид забелешките поднесени во согласност со точка 145.В.350(ѓ). Организацијата ги евидентира одлуките донесени во врска со овие набљудувања.“;

1. се додава следнава точка 145.А.120:

„145.A.120 **Начини на усогласување**

(а) Организацијата може да примени алтернативни начини на усогласување за да воспостави усогласување со оваа регулатива.

(б) Доколку организација сака да употреби алтернативен начин на усогласување, таа пред да го употреби, доставува до надлежниот орган целосен опис. Описот ги вклучува сите измени во упатствата или процедурите, кои можат да бидат релевантни, како и објаснување со кое се покажува како е постигнато усогласувањето со оваа регулатива.

Организацијата може да ги употреби овие алтернативни начини на усогласување по претходно одобрување од страна на надлежниот орган.“;

1. се додава следнава точка 145.А.140:

„145.A.140 **Пристап**

За целите на утврдување на усогласеност со релевантните услови од Регулатива (ЕУ) 2018/1139 и нејзините делегирани акти и акти за спроведување, организацијата обезбедува дека му е дозволен пристап до сите објекти, воздухоплови, документи, евиденција, податоци, процедури или кој било друг материјал релевантен за нејзината активност која подложи на добивање на уверение, без разлика дали за тоа се склучени договори со подизведувачи или не, на секое лице овластено од страна на едно од следниве органи:

(а) надлежниот орган дефиниран во точка 145.1;

(б) органот, кој извршува надзорни задачи во согласност со точката 145.B.300(г).“;

1. се додава следнава точка 145.А.155:

„145.A.155 **Брза реакција во однос на безбедносен проблем**

Организацијата ги спроведува:

(а) сите безбедносни мерки побарани од страна на надлежниот орган во согласност со точката 145.В.135;

(б) сите соодветни задолжителни безбедносни информации издадени од страна на Агенцијата.“

1. се додава следнава точка 145.А.200:

„145.A.200 **Систем за управување**

(а) Организацијата воспоставува, спроведува и одржува систем за управување кој вклучува:

1. јасно дефинирани области на одговорност и надлежност низ целата организација, вклучувајќи директна безбедносна одговорност на одговорниот менаџер;
2. опис на сите правила и принципи на организацијата во однос на безбедноста, („политика за безбедност“) и поврзаните безбедносни цели;
3. утврдување на закани по воздухопловната безбедност, кои произлегуваат од активностите на организацијата, нивната оценка и управувањето со придружните ризици, вклучувајќи преземање на активности за ублажување на ризикот и проверка на нивната ефикасност;
4. одржување на персонал обучен и квалификуван за извршување на нивните задачи;
5. документација за сите клучни процеси на системот за управување, вклучувајќи процес за известување на персоналот за неговите одговорности и процедурата за измена на оваа документација;
6. функција за следење на усогласеноста на организацијата со соодветните услови. Следењето на усогласувањето вклучува систем за понатамошно информирање на одговорниот менаџер за наодите за да се гарантира спроведување на корективни активности, кога е потребно.

(б) Системот за управување одговара на големината на организацијата и на природата и сложеноста на нејзините активности, земајќи ги предвид опасностите и придружните ризици својствени за такви активности.

(в) Доколку организацијата поседува едно или повеќе дополнителни уверенија на организацијата во рамките на опсегот на Регулатива (ЕУ) 2018/1139, системот за управување може да биде интегриран со оној што се бара според тие дополнителни уверенија.“;

1. се додава следнава точка 145.А.202:

**„**145.A.202 **Внатрешен систем за известување за безбедност**

(а) Во рамките на својот систем за управување, организацијата воспоставува внатрешен систем за известување за безбедност за да се овозможи собирање и проценка на таквите настани за кои треба да се известува согласно точката 145.А.60.

(б) Системот за известување исто така обезбедува прибирање и проценка на оние грешки, избегнатите несреќи и опасности за кои постои внатрешно известување, а што не се вклучени во точката (а).

(в) Во рамките на тој систем, организацијата:

* 1. ги идентификува причините и факторите кои придонесуваат за секоја пријавена грешка, избегната несреќа и опасност и ги решава во контекст на управување со безбедносниот ризик во согласност со точката 145.A.200(а)(3);
	2. гарантира проценка на сите познати, релевантни информации во врска со грешките, избегнатите несреќи, опасности и неможноста за следење на процедурите, и метод за пренесување на информации како што е потребно.

(г) Организацијата прави аранжмани за да обезбеди прибирање на безбедносните прашања кои се поврзани со работата на подизведувачите.“;

1. се додава следнава точка 145.А.205:

„145.A.205 **Склучување договори и под-договори**

(а) Организацијата гарантира дека кога склучува договор или под-договор за било кој дел од нејзините активности за оддржување:

* 1. одржувањетоодговара на применливите услови;
	2. сите опасности за воздухопловната безбедност кои се поврзани со таквите договори или под-договори се сметаат дека се дел од системот за управување со организацијата.

(б) Доколку организација склучи под-договор заизведување на било кој дел од нејзината активност за управување со континуираната пловидбеност со друга организација, организацијата која го врши подизведувањето работи во согласност со опсегот на одобрувањето на организацијата која ја дава активноста на подизведувачот.“;

1. Оддел В се заменува со следново:

„*ОДДЕЛ B*

БАРАЊА ЗА НАДЛЕЖНИТЕ ОРГАНИ

145.B.005 **Опсег**

Со овој оддел се воспоставуваат условите за спроведувањето на издавање на уверение, надзор и задачи за извршување како и барањата во однос на административните системи и системите за управување кои што надлежниот орган надлежен за спроведување и извршување на Одделот А мора да ги почитува.

145.B.115 **Документација за надзор**

Надлежниот орган го обезбедува соодветниот персонал со сите законодавни акти, стандарди, правила, технички публикации и поврзани документи за да им овозможи да ги извршуваат нивните задачи и одговорности.

145.B.120 **Начини на усогласување**

(а) Агенцијата изготвува прифатливи начини на усогласување („AMC“), кои можат да се употребуваат за утврдување на усогласеност со Регулатива (ЕУ) 2018/1139 и нејзините делегирани акти и акти за спроведување.

(б) Можат да се користат алтернативни начини на усогласување за утврдување на усогласеност со оваа регулатива.

(в) Надлежните органи ја информираат Агенцијата за сите алтернативни начини на усогласување кои ги користат организациите што се под нивен надзор или од самите нив, за утврдување на усогласеност со оваа регулатива.

145.B.125 **Информации за Агенцијата**

(а) Надлежниот орган на земјата членка ја известува Агенцијата во случај на значителни проблеми со спроведувањето на Регулатива (ЕУ) 2018/1139 и нејзините делегирани акти и акти за спроведување во рок од 30 дена од моментот кога органот станал свесен за проблемите.

(б) Без да е во спротивност со Регулативата (ЕУ) бр. 376/2014 и нејзините делегирани акти и акти за спроведување, надлежниот орган што е можно побрзо и обезбедува на Агенцијата информации од значење за безбедноста кои произлегуваат од извештаите за настаните кои се складирани во националната база со податоци, согласно член 6(6) од Регулативата (ЕУ) бр. 376/2014.

145.B.135 **Брза реакција во однос на безбедносен проблем**

(а) Без да е во спротивност со Регулативата (ЕУ) бр. 376/2014 и нејзините делегирани акти и акти за спроведување, надлежниот орган воведува систем за соодветно собирање, анализа и дисеминирање на безбедносни информации.

(б) Агенцијата воведува систем за соодветна анализа на сите добиени релевантни безбедносни информации и веднаш им ги обезбедува на надлежните органи на земјите-членки и Комисијата сите информации, вклучувајќи препораки или корективни активности кои треба да се преземат, што им се неопходни за да реагираат навремено за безбедносен проблем кој вклучува производи, делови, уреди, лица или организации, кои подложат на Регулатива (ЕУ) бр. 2018/1139 и нејзините делегирани акти и акти за спроведување.

(в) По добивање на информациите наведени во точките (а) и (б), надлежниот орган презема адекватни мерки за справување со безбедносниот проблем.

(г) Надлежните органи за мерките преземени согласно точка (в), веднаш ги известуваат сите лица или организации кои е потребно да се усогласат со нив согласно Регулатива (ЕУ) 2018/1139 и нејзините делегирани акти и акти за спроведување. Надлежниот орган исто така ја известува Агенцијата за овие мерки и, кога е потребна комбинирана активност, другите засегнати земји членки.

145.B.200 **Систем за управување**

(а) Надлежниот орган воведува и одржува систем за управување, вклучувајќи како минимум:

1. документирани правила и процедури, кои ја опишуваат неговата организација, начините и методите за воспоставување на усогласување со Регулатива (ЕУ) 2018/1139 и нејзините делегирани акти и акти за спроведување. Процедурите се ажурираат и служат како основни работни документи во рамките на тој надлежен орган за сите поврзани задачи;
2. доволен број на персонал за извршување на неговите задачи и одговорности. Воспоставен систем за планирање на достапноста на персонал, со цел да се гарантира правилното завршување на сите задачи;
3. персонал кој е квалификуван да ги извршува нивните доделени задачи и што ги има потребните знаење и искуство и добива првична и периодична обука за да се гарантира постојана компетентност.
4. адекватни објекти и простории за персонал за извршување на доделените задачи;
5. функција за следење на усогласувањето на системот за управување со соодветните услови и адекватноста на процедурите, вклучувајќи воспоставување на процес на внатрешна ревизија и процес за управување со безбедносен ризик. Следењето на усогласувањето вклучува систем на повратни информации за ревизиските наоди кои се доставуваат до високото раководство на надлежниот орган за да се гарантира спроведување на корективни активности, кога е потребно;
6. лице или група на лица, кои се одговорни пред високото раководство на надлежниот орган за функцијата за следење на усогласувањето.

(б) Надлежниот орган, за секоја област на активност, вклучувајќи го системот за управување, назначува едно или повеќе лица, кои ја носат целата одговорност за управувањето на соодветната(-ите) задача(-и).

(в) Надлежниот орган утврдува процедури за учество во меѓусебна размена на сите потребни информации и помош со други засегнати надлежни органи, без разлика дали се од иста земја – членка или од друга земја – членка, вклучувајќи ги:

1. сите направени наоди и активностите кои следат преземени како резултат на надзор на лица и организации, кои вршат активности на територијата на земја-членка, а се сертифицирани од страна на надлежниот орган на друга земја-членка или Агенцијата;
2. информации кои произлегуваат од задолжително и доброволно известување за настани како што се бара во 145.А.60

(г) Копија од процедурите поврзани со системот за управување и нејзините измени се ставаат на располагање на Агенцијата за целите на стандардизација.

145.B.205 **Доделување на задачи на квалификувани субјекти**

(а) Надлежните органи можат да доделат задачи поврзани со првично издавање на уверение или континуиран надзор на организации кои подложат на Регулатива (ЕУ) 2018/1139 и нејзините делегирани акти и акти за спроведување, на квалификувани субјекти. При доделувањето на задачите, надлежниот орган гарантира дека:

1. располага со систем за првично и континуирано проценување на усогласувањето на квалификуваниот субјект со Анекс VI кон Регулатива (ЕУ) 2018/1139. Тој систем и резултатите од процените се документираат;
2. постигнал писмен договор со квалификуваниот субјект, одобрен од двете страни на соодветно управувачко ниво, кое јасно ги дефинира:

(i) задачите кои треба да се извршат;

(ii) декларациите, извештаите и евиденцијата, кои треба да се обезбедат;

(iii) техничките услови кои треба да се исполнат при извршување на такви задачи;

(iv) соодветниот опсег на одговорност;

(v) заштитата дадена на информациите добиени при извршување на такви задачи.

(б) Надлежниот орган гарантира дека процесот на внатрешна ревизија и процесот за управување на безбедносен ризик воспоставени во согласност со точка 145.B.200(а)(5) ги опфаќа сите задачи за издавање на уверение и континуиран надзор извршени во негово име.

145.B.210 **Промени во системот за управување**

(a) Надлежниот орган располага со систем за откривање на промените кои влијаат на неговата способност да ги извршува своите задачи и одговорности, како што е дефинирано во Регулатива (ЕУ) 2018/1139 и нејзините делегирани акти и акти за спроведување. Овој систем му овозможува на надлежниот орган да преземе соодветна активност неопходна за зачувување на адекватноста и ефикасноста на неговиот систем за управување.

(б) Надлежниот орган навремено го ажурира својот систем за управување за да ја одрази секоја промена на Регулатива (ЕУ) 2018/1139 и нејзините делегирани акти и акти за спроведување, за да гарантира ефективно спроведување.

(в) Надлежниот орган ја известува Агенцијата за било кои промени што влијаат на неговата способност да ги извршува своите задачи и одговорности, како што е дефинирано во Регулатива (ЕУ) 2018/1139 и нејзините делегирани акти и акти за спроведување.

145.B.220 **Водење на евиденција**

(а) Надлежниот орган воспоставува систем за водење на евиденција кој обезбедува адекватно чување, пристапност и конзистентна следливост на:

1. документираните политики и процедури на системот за управување;
2. обуката, квалификацијата и овластувањата на неговиот персонал;
3. доделувањето на задачите, кои ги опфаќаат елементите барани од точката 145.B.205, како и деталите за доделените задачи;
4. процеси на издавање на уверение и континуиран надзор на организации кои поседуваат уверение, вклучувајќи:
5. поднесување на барање за уверение за организација;
6. програма за континуираниот надзор од страна на надлежниот орган, вклучувајќи ја и целата евиденција од проценките, контролите и инспекциите;
7. уверението на организацијата, вклучувајќи и какви било негови измени;
8. примерок од програмата за надзор, во која се наведени датумите кога треба да се извршат контролите и кога биле извршени контролите;
9. примероци од целата формална кореспонденција;
10. препораки за издавање или продолжување на уверение, детали од наоди и дејствата кои се преземени од страна на организација за затворање на тие наоди, вклучувајќи го датумот на затворање, мерки за извршување и запазувања;
11. сите извештаи за проценка, контрола и инспекција издадени од други надлежни органи во согласност со точката 145.B.300(г);
12. примероци од сите МОЕ или прирачници на организацијата и сите нивни измени;
13. примероци од сите други документи одобрени од страна на надлежниот орган.
14. документи кои ги поткрепуваат алтернативните начини за усогласување;
15. безбедносни информации обезбедени во согласност со точката 145.B.125 и последователни мерки;
16. употребата на заштитни одредби и одредби за флексибилност во согласност со член 70, член 71(1) и член 76(4) од Регулатива (ЕУ) 2018/1139.

(б) Надлежниот орган одржува список на сите уверенија на организации кој ги издал.

(в) Целата евиденција наведена во точките (а) и (б) се чува за минимален период од 5 години, подложно на применливиот закон за заштита на податоци.

(г) Целата евиденција наведена во точките (а) и (б) се става на располагање, по барање, на надлежен орган на друга земја членка или на Агенцијата.

145.B.300 **Принципи за надзор**

(а) Надлежниот орган го проверува:

* 1. усогласувањето со условите што се применливи за организации, пред издавањето на уверение на организација;
	2. континуираното усогласување со применливите услови на организациите на кои им издал уверение;
	3. спроведување на соодветни безбедносни мерки наложени од страна на надлежниот орган во согласност со точката 145.B.135 (в) и (г).

(б) Оваа проверка:

1. се поддржува со документација посебно наменета за да му обезбеди на персоналот кој е одговорен за надзор, насоки за извршување на неговите функции;
2. ги обезбедува засегнатите организации со резултатите од активностите за надзор;
3. се базира на проценки, контроли и инспекции, а доколку е потребно, и на ненајавени инспекции;
4. го обезбедува надлежниот орган со потребните докази во случај да е потребна дополнителна активност, вклучувајќи ги мерките предвидени во точката 145.B.350.

(в) Надлежниот орган го воспоставува опсегот на надзорот даден во точките (а) и (б) земајќи ги во предвид резултатите од претходни надзорни активности и безбедносните приоритети.

(г) Доколку објектите на организацијата се наоѓаат во повеќе од една земја, надлежниот орган што е дефиниран во точката 145.1 може да се согласи надзорот да биде извршен од страна на надлежниот(-те) орган(-и) на земјата членка во која се наоѓаат објектите, или од страна на Агенцијата за објектите кои се наоѓаат надвор од територијата на земјата членка што е одговорна според Чикашката конвенција. Секоја организација што е предмет на таков договор се известува за неговото постоење и за опсегот на примена.

(д) За кои било активности поврзани со надзорот кој се вршат врз објекти лоцирани во земја членка која не е земјата каде организацијата има главно место на деловна активност, надлежниот орган кој е одреден во точката 145.1 го информира надлежниот орган на таквата земја членка, пред да се извршат каква било контрола на лице место или инспекција на таквите објекти.

(ѓ) Надлежниот орган ги собира и обработува сите информации кои се сметаат за неопходни за извршување на активностите поврзани со надзор.

145.B.305 **Надзорна програма**

(а) Надлежниот орган изготвува и одржува надзорна програма, која ги опфаќа надзорните активности барани од точка 145.B.300.

(б) Надзорната програма ја зема во предвид специфичната природа на организацијата, сложеноста на нејзините активности, резултатите од претходни активности за издавање на уверение или надзорни активности, или и двете, и се базира на проценката на поврзаните ризици. Во рамките на секој циклус на планирање на надзорот таа вклучува:

1. проценки, контроли и инспекции, вклучувајќи, како што е применливо:
2. проценка на системот за управување и контроли на процесите;
3. контрола на производи од релевантен примерок од одржувањето спроведено од страна на организацијата;
4. проверка на примерок од извршен преглед на пловидбеност;
5. ненајавени инспекции;
6. состаноци одржани помеѓу одговорниот менаџер и надлежниот орган за да се гарантира дека и двете страни се тековно информирани за значајни прашања.

(в) Циклусот на планирање на надзорот не треба да биде подолг од 24 месеци.

(г) Без да е во спротивност со точката (в), циклусот на планирање на надзорот може да биде продолжен на максимум до 36 месеци, ако надлежниот орган утврдил дека, за време на претходните 24 месеци:

1. организацијата покажала дека ефективно може да открие закани по воздухопловната безбедност и да управува со поврзаните ризици;
2. организацијата постојано покажувала усогласеност со точка 145.A.85 и има целосна контрола врз сите промени;
3. не биле издадени наоди од ниво 1;
4. сите корективни активности се спроведени во рамките на временскиот период што беше прифатен или продолжен од страна на надлежниот орган, како што е дадено во точка 145.B.350.

Без да е во спротивност со точката (в), циклусот на планирање на надзорот може да биде дополнително продолжен на максимум 48 месеци, ако покрај условите дадени во точките од (г)(1) до (4), организацијата воспоставила, и надлежниот орган одобрил, ефективен систем за континуирано известување на надлежниот орган за резултатите на полето на безбедноста и регулаторната усогласеност на самата организација.

(д) Циклусот на планирање на надзорот може да биде скратен, ако има доказ дека се намалиле резултатите на организацијата на полето на безбедноста.

(ѓ) Надзорната програма вклучува евиденција на датумите кога треба да се направат оценки, контроли, инспекции и состаноци и кога биле всушност се направени такви оценки, контроли, инспекции и состаноци.

(е) По завршување на секој циклус на планирање на надзорот надлежното тело издава извештај со препораки во врска со продолжувањето на одобрението кое ги отсликува резултатите од надзорот.

145.B.310 **Процедура на првично издавање на уверение**

(а) По добивање на барање за првичното издавање на уверение од организација, надлежниот орган ја проверува усогласеноста на организацијата со применливите услови.

(б) Најмалку еднаш во текот на истрагата за првичното издавање на уверение се свикува состанок со одговорниот менаџер на организацијата за да се осигури дека тоа лице ја разбира неговата или нејзината улога и одговорност.

(в) Надлежниот орган ги евидентира сите издадени наоди, завршни активности како и препораките за издавањето на уверението.

(г) Надлежниот орган на писмено и ги потврдува на организацијата, сите наоди идентификувани за време на верификацијата. Во случај на првично издавање на уверение, сите наоди мора да се коригираат на начин кој е прифатлив од страна на надлежниот орган пред издавањето на уверението.

(д) Кога ќе утврди дека организацијата ги исполнува применливите услови, надлежниот орган треба:

1. да издаде уверение како што е утврдено во Додаток III "Формулар 3-145 на EASA" во согласност со класата и системот на овластување од Додатокот II;
2. официјално да ја одобри MOE.

(ѓ) Бројот за повикување на уверението се вклучува во Формулар 3-145 на EASA на начин кој е определен од Агенцијата.

(е) Уверението се издава за неограничен рок. Правата и опсегот на активностите кои организацијата е одобрена да ги извршува, вклучувајќи ги и сите ограничувања како што е применливо, се определуваат во условите на одобрувањето приложено кон уверението.

(ж) За да и се овозможи на организација да спроведе промени без претходно одобрување од надлежниот орган во согласност со точката 145.A.85(в), надлежниот орган ја одобрува релевантната процедура на МОЕ, која го дефинира опсегот на таквите промени и опишува како таквите промени ќе се управуваат и ќе го известува надлежниот орган за нив.

145.B.330 **Промени - организација**

(а) По добивање на барање за промена која бара претходно одобрување, надлежниот орган го проверува усогласеноста на организацијата со применливите услови пред издавање на одобрувањето.

(б) Надлежниот орган ги утврдува условите под кои организацијата може да функционира за време на промената, освен ако надлежниот орган утврди дека уверението на организацијата треба да биде суспендирано.

(в) Кога смета дека организацијата ги исполнува применливите услови, надлежниот орган ја одобрува промената.

(г) Без да е во спротивност со кои било дополнителни принудни мерки, доколку организацијата спроведува промени кои бараат претходно одобрување, без да има добиено одобрување од надлежниот орган како што е дефинирано во точка (в), надлежниот орган ќе ја земе во предвид потребата да го суспендира, ограничи или повлече уверението на организацијата.

(д) За промени, кои не бараат претходно одобрување, надлежниот орган го вклучува прегледот на таквите промени во неговиот континуиран надзор во согласност со принципите дадени во точката 145.В.300. Во случај на каква било неусогласеност, надлежниот орган ја известува организацијата, бара понатамошни промени и делува во согласност со точката 145.В.350.

145.B.350 **Наоди и корективни активности; следења**

(а) Надлежниот орган има воспоставено систем за анализа на значењето на наодите за безбедноста.

(б) Наод од ниво 1 се издава од страна на надлежниот орган, кога се констатира значителна неусогласеност со применливите услови од Регулатива (ЕУ) 2018/1139 и нејзините делегирани акти и акти за спроведување, со процедурите на организацијата и упатствата, или со уверението на организацијата вклучувајќи ги условите за одобрување, која ја намалува безбедноста или сериозно ја загрозува безбедноста на летањето.

Наодите од ниво 1 вклучуваат:

* 1. било кое не одобрување на пристап на надлежниот орган до капацитетите на организацијата, како што е дефинирано во точка 145.А.140 за време на нормалното работно време и по две писмени барања;
	2. добивање на уверение на организацијата или одржување на неговата важност преку фалсификување на поднесените документирани докази;
	3. секој доказ за злоупотреба или лажна употреба на уверението на организацијата; и
	4. немање на одговорен менаџер.

(в) Наод од ниво 2 се издава од страна на надлежниот орган кога се констатира било каква неусогласеност со применливите услови од Регулатива (ЕУ) 2018/1139 и нејзините делегирани акти и акти за спроведување, со процедурите на организацијата и упатствата, или со уверението на организацијата вклучувајќи ги условите за одобрување, кои не се квалификувани како наод од ниво 1.

(г) Кога е откриен наод за време на надзор или со какви било други средства, надлежниот орган, без да е во спротивност со која било дополнителна активност барана од Регулатива (ЕУ) бр. 2018/1139 и нејзините делегирани акти и акти за спроведување, го доставува наодот до организацијата и бара корективна активност за справување со констатираната(-ите) неусогласеност(-и). Доколку наод од ниво 1 директно се однесува на воздухоплов, надлежниот орган ја информира земјата-членка во која што е регистриран воздухопловот.

1. Доколку има било какви наоди од ниво 1, надлежниот орган презема итна и соодветна активност за да ги забрани или ограничи активностите на организацијата која е вклучена и, ако е соодветно, презема активност за повлекување на уверението или за негово ограничување или суспендирање, во целост или во дел, во зависност од сериозноста на наодот од ниво 1, до успешно преземање на корективна активност од страна на организацијата.
2. Доколку има било какви наоди од ниво 2, надлежниот орган:
3. и дава на организацијата период за спроведување на корективна активност што е соодветен на природата на наодот, кој во секој случај првично не е подолг од 3 месеци. Тој период започнува од датумот на писмената комуникација на наодот до организацијата, барајќи корективна активност со цел да се отстрани идентификуваната неусогласеност. На крајот од овој период, и во зависност од природата на наодот, надлежниот орган може да го продолжи 3 месечниот период под услов да постои задоволителен план за корективна активност за кој се согласил надлежниот орган;
4. ги проценува корективниот акциски план и планот за спроведување предложен од страна на организацијата, и ги прифаќа, ако со процената се заклучи дека тие се доволни за справување со неусогласеноста.
5. Доколку организација не поднесе прифатлив корективен акциски план, или не ја извршува корективната активност во рамките на временскиот период прифатен или продолжен од страна на надлежниот орган, наодот се класифицира како наод од ниво 1 и се презема активност како што е утврдено во точка (г)(1).
6. Надлежниот орган ги евидентира сите наоди кои ги направил или кои му биле доставени во согласност со точката (д) и, кога е применливо, принудните мерки кои ги применил, како и сите корективни активности и датумот на затварање на наодите.

(д) Без да е во спротивност со кои било дополнителни принудни мерки, кога органот кој ги извршува задачите поврзани со надзорот согласно точката 145.B.300(г), констатира каква било неусогласеност со применливите услови од Регулатива (ЕУ) 2018/1139 и нејзините делегирани акти и акти за спроведување од страна на организација која поседува уверение издадено од надлежниот орган на друга земја-членка или Агенцијата, тој го информира надлежниот орган и го посочува нивото на наодот.

(ѓ) Надлежниот орган може да направи следење во било кој од следниве случаи кога не се потребни наоди од ниво 1 или ниво 2:

* 1. за секој елемент чија изведба е оценета како неефикасна;
	2. доколку се утврди дека елементот има потенцијал да предизвика неусогласеност со точките (б) или (в);
	3. доколку предлозите или подобрувањата се од интерес за целокупната безбедност на организацијата.

Следењата направени во согласност со оваа точка се доставуваат до организацијата во писмена форма, а надлежниот орган ги евидентира.

145.B.355 **Привремено одземање, ограничување и повлекување**

Надлежниот орган:

(a) привремено одзема уверение доколку смета дека постои разумна основа дека таквото дејство е неопходно за да се спречи веродостојна закана по безбедноста на воздухопловот;

(б) привремено одзема, повлекува или пак го ограничува уверението доколку таквото дејство се бара во согласност со точката 145.B.350.

(в) привремено одзема или ограничува целосно или делумно уверение доколку непредвидливи околности надвор од контрола на надлежниот орган ги спречуваат неговите инспектори да ги извршуваат своите должности поврзани со надзорот за време на циклусот на планирање на надзор.“;

1. Додаток II се заменува со следново:

*„Додаток II*

**Класа и систем на овластувања за условите за одобрение на организацијата за одржување од Дел-145**

(a) Освен кога е поинаку наведено за најмалите организации наведени во точката (к), табелата од точка (ј) ги дава можните класи и овластувања кои што се користат при воспоставување на условите за одобрение на уверенија на организацијата за одржување одобрена во согласност со Анекс II (Дел-145). На организацијата мора да ѝ се дадат услови за одобрение кое се движат од една класа и овластување со ограничувања, до сите класи и овластувања со ограничувања.

(б) Освен табелата од точка (ј), од секоја одобрена организација за одржување се бара да го наведе опсегот на работаво МОЕ.

(в) Во рамките на класа(-и) и овластување(-а) од одобрението воспоставени од надлежниот орган, со опсегот на работата утврден во МОЕ се дефинираат точни ограничувања на одобрението. Затоа од суштинско значење е да класата(-ите) и овластувањето(-ата) и опсегот на работа на организацијата да бидат усогласени.

(г) *Овластување од категорија на класа А* значи дека организација за одржување може да извршува одржување на воздухоплови и составни делови (вклучувајќи ги моторите и/или помошните погонски единици (APU)), во согласност со податоците за одржување на воздухопловот или, доколку со тоа се согласува надлежниот орган, во согласност со податоците за одржување на составните делови, само додека таквите составни делови се вградени во воздухопловот. Сепак, таква одобрена организација за одржување со овластување А може привремено да ги отстрани составните делови заради одржување со цел да се олесни пристапот до составниот дел, освен кога таквото отстранување создава потреба за дополнително одржување за кое организацијата не е одобрена да го изврши. Таквото отстранување на составниот дел за одржување од страна на организација за одржување од класа А е предмет на соодветна процедура за контрола дадена во МОЕ.

 Во колоната која се однесува на ограничувањата мора да се утврди опсегот на таквото одржување и на тој начин да го покажува степенот на одобрение.

(д) *Овластувања од категорија на класа А* се поделени на категории „базно“ или „линиско“ одржување. Таква организација може да има одобрение или за „базно“ или за „линиско“ одржување, или за двете. Треба да се спомене дека за „линиски“ објект кој се наоѓа на локација на објектот на главната база се бара одобрение за „линиско“ одржување.

(ѓ) *Овластување од категорија на класа B* значи да организацијата за одржување може да врши одржување на невградени мотори и/или APU и на составните делови на моторот и/или APU, во согласност со податоците за одржување на моторот и/или APU или, доколку со тоа се согласува надлежниот орган, во согласност со податоците за одржување на составните делови, само додека таквите составни делови се вградени во моторот и/или APU. сепак, таква одобрена организација за одржување со овластување B може привремено да ги отстрани составните делови заради одржување со цел да се олесни пристапот до составниот дел, освен кога таквото отстранување создава потреба за дополнително одржување за кое организацијата не е одобрена да го извршува.

 Во колоната која се однесува на ограничувањата мора да се утврди опсегот на таквото одржување и на тој начин да го покажува степенот на одобрение.

 Организација за одржување што е одобрена со овластување од категорија на класа B може, исто така, да врши одржување на вграден мотор во текот на базно и линиско одржување на воздухоплов, зпод услов соодветна процедура за контрола во МОЕ да е одобрена од страна на надлежниот орган. Опсегот на работа од МОЕ ги одразува таквите активности доколку тие се дозволени од страна на надлежниот орган.

(е) *Овластување од категорија на класа C* значи да организација за одржување може да врши одржување на невградените составни делови (освен мотори и APU) кои се наменети да бидат вградени во воздухопловот или моторот/APU.

 Во колоната која се однесува на ограничувањата мора да се утврди опсегот на таквото одржување и на тој начин да го покажува степенот на одобрение.

 Организација за одржување што е одобрена со овластување од категорија на класа C може, исто така, да врши одржување на вградениот составен дел (за оние што не се мотори/APU) во текот на базно и линиско одржување или во објектот за одржување на моторот/APU, под услов соодветна постапка за контрола во МОЕ да е одобрена од страна на надлежниот орган. Опсегот на работа од МОЕ ја ги одразува таквите активности доколку тие се дозволени од страна на надлежниот орган.

(ж) *Овластување од категорија на класа D* е самостојно овластување за класата, кое не е задолжително поврзано со одреден воздухоплов, мотор или друг составен дел. Овластувањето D1 - Недеструктивно тестирање (NDT) е потребно само за одобрена организација за одржување која врши NDT како посебна задача за некоја друга организација. Организацијата за одржување одобрена со овластување од категорија на класа А или B или C може да врши NDT на производи кои ги одржува без потреба за овластување на класа D1 под услов МОЕ да содржи соодветни процедури на NDT.

(з) Наменета на колоната со *ограничувања* е да се даде на надлежните органи флексибилност за прилагодување на одобрение на која било одредена организација. Овластувањата на одобрението може само да се наведат на одобрението доколку се соодветно ограничени. Во табелата од точка (ј) наведени се можните типови на ограничување. Прифатливо е во колоната со ограничување да се потенцира задачата на одржувањето наместо типот или производителот на воздухопловот или моторот, доколку е тоа посоодветно за организацијата (пример може да биде вградување и одржување на системи за воздухопловна електроника). Доколку тоа се наведува во колоната со ограничувања, тоа покажува дека организацијата за одржување има одобрение за изведување на одржувањето до и вклучително тој одреден вид/работа.

(ѕ) Кога упатувањето се однесува на *серија, тип и група* во одделот со ограничувања на класа А и B, тоа се подразбира на следниов начин:

* „серија“ значи спечифична серија на тип како што се Ербас 300, 310, 319 или Боинг серии 737-300, серија RB211-524, Цесна 150 или Цесна 172, Бич 55, континентална серија O-200 итн.;
* „тип“ значи спечифичен тип или модел како што се Ербас тип 310-240, тип RB 211-524 B4 или Цесна тип 172RG;

Може да се наведе кој било број на серии или типови;

* „група“ значи, на пример, едномоторен клипен воздухоплов Цесна или клипен мотор Лајкоминг без компресор итн.

(и) По пат на отстапување од точка 145.А.85(а)(1), кога се користи *список на способности на составните делови* кој може често да се менува, тогаш организацијата може да предложи да ги вклучи таквите измени во процедурите кои се наведени во точката 145.А.85(в) за измени за кои не се бара претходно одобрување.

(ј) Табела

|  |  |  |  |  |
| --- | --- | --- | --- | --- |
| КЛАСА | ОВЛАСТУВАЊЕ | ОГРАНИЧУВАЊЕ | БАЗНО | ЛИНИСКО |
| ВОЗДУХОПЛОВ | А1 Авиони со максимална маса на полетување (МТОМ) над 5 700 кг  | [Се наведува производител или група или серија или тип на авион и/или задачи за одржување]*Пример: Ербас серија А320* | [ДА/НЕ]\* | [ДА/НЕ]\* |
|  | А2 Авиони со МТОМ од 5 700 кг или помалку | [Се наведува производител или група или серија или тип на авион и/или задачи за одржување] *Пример: DHC-6 серија Твин Отер*Наведете дали издавањето на уверенијата за преглед на пловидбеноста е одобрено (единствено возможно за воздухоплови кои се опфатени со Анекс Vb (Дел-ML)) | [ДА/НЕ]\* | [ДА/НЕ]\* |
|  | А3 Хеликоптери | [Се наведува производител или група или серија или тип на хеликоптери и/или задача(-и) за одржување] *Пример: Робинсон R44*Наведете дали издавањето на уверенијата за прелглед на пловидбеноста е одобрено (единствено возможно за воздухоплови кои се опфатени со Анекс Vb (Дел-ML)) | [ДА/НЕ]\* | [ДА/НЕ]\* |
|  | A4 Воздухоплови кои не се А1, А2 и А3 | [Се наведува категорија на воздухоплов (едрилица, балон, воздушен брод, итн.), производителот или група или серии или тип на воздухоплов и/или задача(-и) за одржување.]Наведете дали издавањето на уверенијата за преглед на пловидбеноста е одобрено (единствено возможно за воздухоплови кои се опфатени со Анекс Vb (Дел-ML)) | [ДА/НЕ]\* | [ДА/НЕ]\* |
| МОТОРИ | B1 Турбински | [Се наведува серија или тип на мотор и/или задача(-и) за одржување] *Пример: Серија PT6A* |
|  | B2 Клипни | [Се наведува производител или група или серија или тип на мотор и/или задача(-и) за одржување] |
|  | B3 APU | [Се наведува производител или серија или тип на мотор и/или задача(-и) за одржување] |
| СОСТАВНИ ДЕЛОВИ КОИ НЕ СЕ КОМПЛЕТНИ МОТОРИ ИЛИ APU | C1 Клима уред и притисок | [Се наведува типот на воздухопловот или производителот на воздухопловот или производителот на составниот дел или конкретниот составен дел и/или накрсно упатување на списокот за способност во прирачникот и/или задачата(-ите) за одржување.] *Пример: PT6A Контрола на гориво* |
| C2 Автоматски лет |
| C3 Комуникација и навигација |
|  | C4 Врати и вратички |  |
|  | C5 Електрична моќ и светло |  |
|  | C6 Опрема |  |
|  | C7 Мотор - APU |  |
|  | C8 Команди на лет  |  |
|  | C9 Гориво |  |
|  | C10 Хеликоптери-ротори |  |
|  | C11 Хеликоптери-транс |  |
|  | C12 Хидраулика |  |
|  | C13 Систем за прикажување и снимање  |  |
|  | C14 Стоен трап |  |
|  | C15 Кислород |  |
|  | C16 Елиси |  |
|  | C17 Пневматски системи |  |
|  | C18 Заштита мраз/дожд/оган |  |
|  | C19 Прозори |  |
|  | C20 Структурно |  |  |
|  | C21 Воден баласт |  |  |
|  | C22 Зголемување на пропулзија |  |  |
| СПЕЦИЈАЛИЗИРАНИ УСЛУГИ | D1 Недеструктивно тестирање | [Се наведува(-ат) конкретниот(-ите) NDT метод(-и)]  |
| (\*) Да се избрише по потреба. |

(к) Организацијата за одржување која вработува само едно лице и за планирање и за спроведување на вкупните активности на одржување може да има само ограничен услови на одобренија. Максималните дозволени ограничувања се како што следуваат:

|  |  |  |
| --- | --- | --- |
| КЛАСА | ОВЛАСТУВАЊЕ | ОГРАНИЧУВАЊЕ |
| ВОЗДУХОПЛОВ | А2 | АВИОН СО КЛИПЕН МОТОР со МТОМ од 5 700 КГ ИЛИ ПОМАЛКУ |
| ВОЗДУХОПЛОВ | А3  | ХЕЛИКОПТЕРИ СО ЕДЕН КЛИПЕН МОТОР со МТОМ од 3 175 КГ ИЛИ ПОМАЛКУ |
| ВОЗДУХОПЛОВ | А4  | БЕЗ ОГРАНИЧУВАЊА |
| МОТОРИ | B2  | ПОМАЛКУ ОД 450 КС |
| СОСТАВНИ ДЕЛОВИ ОСВЕН ЗА КОМПЛЕТНИ МОТОРИ ИЛИ APU | ОД С1 ДО С22 | СПОРЕД СПИСОКОТ ЗА СПОСОБНОСТ |
| СПЕЦИЈАЛИЗИРАНИ УСЛУГИ | D1 NDT | ТРЕБА ДА СЕ НАВЕДЕ(-АТ) NDT МЕТОДОТ(-ИТЕ). |

Треба да се напомене дека таква организација може дополнително да се ограничи од страна на надлежниот орган во опсегот на одобрението, во зависност од способностите на конкретната организација.“.

--------

*АНЕКС III*

Во Анекс Vb (Дел–МL), точка ML.A.906(а), воведната фраза се заменува со следново:

„Кога се увезува воздухоплов во регистар на земја-членка од трета земја или од регулаторен систем каде што не се применува Регулативата (ЕУ) 2018/1139, подносителот на барањето:“.

--------

*АНЕКС IV*

Во Анекс I (Дел–М), точка M.A.502(в), третата реченица се заменува со следново:

„Таквата организација за одржување на мотори може привремено да го отстрани составниот дел за одржување доколку ова е неопходно за да се подобри пристапот до составниот дел, освен кога се бара дополнително одржување поради тоа отстранување.“

-------

1. () Сл. весник. L 212, 22.8.2018 година, стр. 1. [↑](#footnote-ref-1)
2. () Регулатива (ЕУ) бр. 1321/2014 на Комисијата од 26 ноември 2014 година за континуирана пловидбеност на воздухоплови и воздухопловни производи, делови и уреди, и за одобрување на организации и персонал вклучен во овие задачи (Сл. весник. L 362, 17.12.2014 година, стр. 1). [↑](#footnote-ref-2)
3. () Регулатива (ЕУ) бр. 376/2014 на Европскиот парламент и на Советот од 3 април 2014 година, за пријавување, анализа и последователното постапување во врска со настани во цивилното воздухопловство, за изменување на Регулатива (ЕУ) бр. 996/2010 на Европскиот парламент и на Советот и за укинување на Директива 2003/42/ЕЗ на Европскиот парламент и на Советот и Регулативите (ЕЗ) бр. 1321/2007 и (ЕЗ) бр. 1330/2007 на Комисијата (Сл. весник L 122, 24.4.2014 год., стр. 18). [↑](#footnote-ref-3)
4. () Регулатива (ЕУ) бр. 1178/2011 на Комисијата од 3 ноември 2011 година, за утврдување на техничките услови и административните постапки во врска со членовите на екипаж во цивилното воздухопловство согласно Регулатива (ЕЗ) бр. 216/2008 на Европскиот парламент и на Советот (Сл. весник L 311,25.11.2011год., стр. 1). [↑](#footnote-ref-4)
5. () Регулатива за спроведување (ЕУ) бр. 2019/1383 на Комисијата од 8 јули 2019 година за изменување и корекција на Регулативата (ЕУ) бр. 1321/2014 во однос на системите за управување со безбедноста кај организациите за управување со континуирана пловидбеност и олеснувања за воздухопловите во генералната авијација во поглед на одржувањето и управувањето со континуираната пловидбеност (Сл. весник. L 228, 4.9.2019 година, стр. 1.) [↑](#footnote-ref-5)
6. () <https://www.easa.europa.eu/document-library/opinions> [↑](#footnote-ref-6)